Pohjois-Savo/Kuopio

Kihovauhkonen, ennustaja ja tallustaja, Kuopio Kihovauhkonen eli yli 500 vuotta sitten Savon vesillä. Hän oli kalevanpoikien sukua oleva jättiläinen, joka näki tulevaisuuteen, ja tutki ja nimesi monet paikat.

Kerran oli Kihovauhkonen Kuopionniemellä, löi pilkan Vahtivuorella kasvavan petäjän kylkeen ja sanoi: - Tässä vielä kirkko kiiltää, kaupunki kaljottaa.

 Nykyään on Vahtivuorella Kuopion Tuomiokirkko ja sen ympärillä Kuopion kaupunki. Kuopion vuorista Kihovauhkonen ennusti, että Puijo ei ole oikea vuori. Mutta Vanuvuori on oikea vuori, sillä se purkaa tulta ja tulikiveä niin, että koko Kuopio peittyy sulaan kiveen.

Maailmanlopusta Kihivauhkonen ennusti, että ennen loppua maa vyötetään rautaisilla vöillä, ilma on täynnä siimoja, joihin linnut itsensä telovat, teillä kulkee hevosettomia, metallisia vaunuja päättömien miesten ajamina, ja tupien pöydillä puiset papit saarnaavat Jumalan sanaa. Viimeinen sota on Vehmersalmella.

Siinä vuotaa niin paljon verta, että viisi syltä pitkä sienapölkky (=kaskea vierrettäessä viriteltävä palava runko) kirkon kupeella veressä pyörii, ja henkiin jääneet miehet mahtuvat sille pölkylle istumaan. Miehistä on niin kova pula, että naiset suutelevat tien ravassa olevaa miehen jalanjälkeäkin.

Kerran Kihovauhkonen patikoi läpi Savon lännestä itään. Kun hän tuli Tallusjärvelle, hän tuumasi: - Onpas tässä tallustamista, kun menee vesi lapikkaisiin! Siitä järvi sai nimensä Tallusjärvi. Sitten hän kulki poikki Maaninkajärven ja sanoi: - Tämä ei maanikkaa (=houkuttele), kun maha kastuu! Siitä järvi sai nimen Maaninkajärvi. Lopuksi hän kahlasi poikki Kallaveden ja tuumi: - Tämä onkin koko syvä, kun kaulaan asti vesi yltää! Siitä järvi sai nimensä Kaulavesi, joka myöhempien polvien suussa vääntyi Kallavedeksi.

Kihovauhkonen on mielenkiintoinen kansantarinoiden hahmo. Hänet mainitsee ensi kerran 1663 Paltamon kirkkoherra Cajanus selostuksessaan Oulunjärven tienoon ensimmäisinä asujaimina pidetyistä Kaleva-jättiläisestä ja hänen 12 pojastaan, joista yksi on Kihowanskoinen.

Kuopion ja Vehmersalmen kaltaisia ennustuksia kirkoista, maailmanlopusta ja tulivuorenpurkauksista Kihovauhkonen on kansantarinoiden mukaan esittänyt melkein kaikista Pohjois-Savon ja useista Etelä-Savon kirkonkylistä ja kaupungeista.

Kuopion tuomiokirkko on keskellä kaupunkia. Se on merkitty GT-karttaan. Sieltä näkyvät niin Puijo kuin Kallavesikin.

**MUITA VASTAAVIA TARINOITA:**

Satakunnasta ja Varsinais-Suomesta tunnetaan useita henkilöitä, jotka ovat ennustaneet kirkkojen, kylien ja kaupunkien paikkoja ja maailmanloppua. Heitä ovat mm. naisnoidat Rättäkitti ja Konkka Kaisa, Tattaran kuninkaaksi sanottu nakkilainen tietäjä, laitilalainen Kisperin ukko, Piessuksi sanottu heikkolahjainen mies ym. Samoilla alueilla ovat monet järvet, niemet ja karit, saaneet nimensä kalevanpoikien, hiisien tai pirujen liikkumisten ja tekemisten mukaan.